
			«Den som kjemper mot uhyrer må passe på at han selv ikke blir et uhyre.»

			Friedrich Nietzsche 

			«Exit: light 

			Enter: night 

			Take my hand

			We’re off to never-never land.»

			Metallica 







			Til Lis, fordi du er den du er.







			1.

			Hvidovre, 1993

			Det hadde blitt mørkt. Og det var et kaldt drag i luften. Klokken var ni om kvelden. Morten løp. Han var på flukt. Livredd som aldri før i sitt 12 år lange liv. Med hetten på parkasen over hodet. Med hjertet i halsen. Han løp uten å merke melkesyren i beina. Uten å merke at kroppen var i ferd med å gi etter. Han løp gjennom et stadig tettere snøvær, med store snøfnugg som ildfluer rundt seg. Løp mellom Rosenhøjs grå boligblokker – de liknet festningsanlegg langs motorveien. Han var på vei hjem. På vei, helt til han falt på det såpeglatte fortauet. Han kom seg opp igjen. Forslått uten å merke det. Løp mot den siste oppgangen i rekka. Forserte trappene i vill fart mens Metallica spilte hele veien opp til fjerde etasje fra en kjellerleilighet. Han hadde nøkkelen fremme. Låste seg inn. Gangen var full av klær og støvler. Leiligheten luktet mugg og billig pot. Akkurat som vanlig. Gjennom den åpne døren inn til stuen så han stebrødrene sine i sofaen. Begge var kledd i singlet og joggebukse. De var i gang med å tømme ølkassen som sto plantet midt på det flislagte bordet.

			«Hei, din taper», ropte den eldste av dem og kom­manderte Morten inn i stuen. Men Morten stoppet ikke. Han fortsatte gjennom gangen og låste seg inne på badet. Han prøvde å få igjen pusten, men den kom bare støtvis tilbake. Han stilte seg ved den skitne håndvasken og så på seg selv gjennom fettflekkene på speilet. Han ble redd av speilbildet sitt. Han hadde aldri hatt fregner, men nå var det magre ansiktet hans flekkete. Flekkete av blod. Han så ned på hendene sine, som var fulle av størknet blod.

			«Din taper, lukk opp for helvete!»

			Noen banket hardt på døren til badet. Morten skrudde opp begge kranene og begynte å skylle blodet av hendene. Noen andres blod.

			«Lukk opp, ellers får du bare så jævlig juling.»

			Han lot vannet strømme over hodet, men det var som om blodet ikke ville la seg skylle vekk. Han vrengte av seg parkasen og begynte å tørke hendene og ansiktet med det syntetiske foret. Han så seg i speilet. Trakk en størknet klump ut av det halvlange, mørke håret. Han var ren. Så godt som. Parkasen la han sammen med skittentøyet i den overfylte skittentøyskurven. Han låste opp døren.

			Stebroren Patrick på 17 kom veltende inn. Øynene hans var slørete av øl og hasj. Likevel traff slaget han ga Morten, presist. «Hva har du drevet med, din spjæling? Hvorfor kommer du først nå?»

			«Ikke noe», svarte Morten og tok seg til kinnet. Han ålte seg forbi Patrick og videre ut i gangen.

			Patrick snudde seg etter ham. «De gamle er rasende. Du kan vente deg en skikkelig omgang når de kommer hjem.»

			«Hvor er de? Hvor er Ivan og moren min?» mumlet Morten på vei inn på guttenes felles rom.

			«Hvor tror du? På puben på senteret, selvfølgelig. Fy faen, du kommer til å få så jævla juling.»

			Morten kunne høre Patricks tilgjorte latter mens han lukket døren. Det var en latter Patrick hadde kopiert fra den nye TV-serien «Beavis and Butt-Head».

			Morten kastet klærne sine på gulvet og krøp under dynen. Her luktet det trygt av hans egen svette og litt av sure sokker. Han lukket øynene forsiktig og prøvde å holde ute tankene som truet med å sprenge hodet hans: Jenta, hulen, mørket. Jenta, hulen, mørket. Jenta, hulen, mørket. Han begynte å gråte og ba til Gud. Små, korte bønner. Han ba bare en sjelden gang, bare når alt så helt svart ut. Selv om det aldri hadde hjulpet. Verken mot juling eller Ivans nattlige besøk.

			«Kjære Gud, sørg for at ingen oppdager det, vær så snill.»

			Han trengte desperat at Gud lyttet og svarte, bare denne ene gangen. Men Gud forholdt seg som vanlig temmelig taus på Vestegnen.







			2.

			Hvidovre 1993, sju timer tidligere

			Street Fighter II sto det med flammeskrift på TV-skjermen mens den raske, elektroniske vignettmelodien fra Nintendo-spillet strømmet ut fra høyttaleren. En kamp på liv og død mellom KEN, den lyshårede amerikanske karate­mesteren, og E. HONDA, Japans beste sumobryter, var i gang. Morten og Kasper hamret løs på knappene på håndkontrollerne med en energi så tomlene ble helt hvite. De dyttet hverandre mens de kjempet om den beskjedne plassen foran TV-skjermen. Morten, som var et hode høyere enn Kasper, gjorde seg større i den slitte, grønne parkasen sin.

			«Flytt deg, din spjæling. Du tar all plassen.»

			«Spjæling sjæl», svarte Kasper og sendte en albue i siden på Morten for å gjenerobre de tapte centimeterne. Han dro inn snørra, som forsvant inn i neseboret med en kraftig surkling.

			I det neste minuttet var luften full av rundspark, uppercuts og plasmasalver. Til slutt fikk Kaspers figur på skjermen overtaket.

			«Nå blir du knust», sa Kasper og dro til med en avgjørende uppercut mot E. HONDA, som gikk i bakken.

			Kasper lo hånlig mens KEN sendte et V-tegn mot guttene. Der Kasper sto med det lyse, bustete håret og den dyre røde boblejakken, minnet han Morten om KEN, og han fikk lyst til å tuppe ham i skrittet. 

			En høy plystring etterfulgt av et «Hei, dere to!» fikk guttene til å snu seg.

			Fra den andre enden av FONA-butikken kom butikk­sjefen i full fart. Med den tynne barten og sveisen, som var kort på toppen med langt hår i nakken, liknet han på en avdanket Bundesliga-spiller. Han stilte seg opp foran guttene med hendene i siden. Bak ham lyste veggen av TV-er med gruppen Cut’N’Move som sang om «Peace, Love & Harmony».

			«Dere har karantene», sa butikksjefen med den flate dialekten fra Vestegnen. «Livet ut.»

			«Det er bare én runde igjen», svarte Kasper.

			«Det er ingenting igjen!» brølte butikksjefen og rev kontrolleren ut av hendene på ham. «Hvis jeg ser dere her i butikken igjen, henter jeg vekteren.»

			«Lættis. Hva skal han gjøre, liksom?» svarte Morten med en hoven mine.

			Butikksjefen så rasende på dem, mens han prøvde å få igjen autoriteten han aldri hadde hatt.

			«Ja … eller politiet … ut med dere!»

			«Det er døvt, ass. Vi har ikke gjort en dritt», freste Kasper og myste mot ham.

			Butikksjefen målte dem med et iskaldt blikk. Det stanset ved lommene på jakkene deres, som bulte ut som kinnene på et ekorn på nøttesamling.

			«Hva har du tatt?» spurte han og så på Morten.

			«Ikke en dritt», svarte Morten og kastet fra seg kon­trolleren. Han trakk Kasper i ermet. «Kom, så stikker vi fra dette kukstedet.»

			Et par butikkansatte hadde kommet til bak sjefen, og muren av blå skjorter begynte å bli overveldende. «Hva har dere tatt?»

			«Ikke noe, for helvete», svarte Kasper og trakk vottene sine og en halv pose Matador Mix opp av lommen som bevis.

			«Jeg vil ikke se dere her igjen, er det forstått?»

			Da guttene kom ut på Store Torv i midten av det øde kjøpesenteret, slo de seg ned på en av de tomme benkene. Morten fant frem en pose vingummi, som han begynte å hive i seg.

			«Hva skal vi gjøre nå, din dust?» spurte Kasper.

			«Veit da ikke jeg. Dust sjæl.»

			«Hva tok du der inne?»

			«Batterier.»

			«Til hva da?»

			Morten trakk på skuldrene. Han visste aldri hva han skulle bruke det han stjal til. For ham handlet det om å stikke så mye som mulig i lommene. Men det meste kastet han som regel, så ikke han skulle bli ferska når han kom hjem.

			«Vil du se noe dritkult?» Kasper ventet ikke på at Morten skulle svare. Han reiste seg fort fra benken og gikk bort til Matas-butikken, der det sto en blå barnevogn ved inngangen. Han løsnet bremsen, dyttet barnevognen rundt hjørnet og parkerte den der.

			Da han kom tilbake, så Morten spørrende på ham.

			«Hvorfor i helvete gjorde du det der?»

			«Bare vent.»

			Litt etter kom det en ung kvinne, som telte pengene sine, ut av butikken. Da hun kikket opp fra lommeboken og så at barnevognen var forsvunnet, meldte panikken seg. Hun løp først til den ene siden og så den andre, mens hun speidet rundt med munnen på vidt gap i sjokk. Da hun i neste øyeblikk fikk øye på barnevognen, fortet hun seg bort og så ned på barnet for å forsikre seg om at det var i god behold.

			«Så du hvor redd hun ble? Så du det?» sa Kasper og lo.

			Morten trakk på skuldrene. Samtidig så han den skallede vekteren som sammen med Fona-butikksjefen var på vei over Store Torv med kurs direkte mot dem. «Shit, tysterfaen har sladret.»

			Med vekteren i hælene løp guttene nedover den lange, smale korridoren som førte mot senterets hovedinngang. Utenfor spurtet de mellom rekkene med sykkelstativer og videre bortover Hvidovrevej, der bilene tutet på dem. Da de var kommet trygt over på den andre siden, snudde Morten seg og så at vekteren fremdeles sto på den andre siden av veien og hadde gitt opp jakten. De sendte ham hver sin langfinger.

			«Vi skal faen meg ta hevn», sa Kasper og knyttet nevene, før han stakk dem i lommene. «Noe så jævlig hevn!»







			3.

			Morten lente seg mot det røde leskuret. Han så ut­over enga som strakte seg ned gjennom Hvidovres Præstemose-strøk med de gule rekkehusene på hver side og skolen deres lengst bort. Guttenes joggesko var gjennomvåte etter at de hadde krysset den gjørmete enga, og tærne deres føltes som isklumper. Fra lekeplassen bak leskuret kunne de høre høye rop fra barna som lekte.

			«Når skal du være hjemme?» spurte Kasper og proppet en håndfull Labre Larver inn i munnen.

			«Når det passer meg.»

			«Jeg trodde faren din var dritstreng.»

			«Ivan er stefaren min. Hva med deg?»

			Kasper trakk på skuldrene og stappet nok en håndfull i munnen. «Det går helt fint. Gammer’n er borte for tiden.»

			Kasper så bort. «Fy faen som jeg knuste deg i Street Fighter.»

			«Ja særlig», svarte Morten og sendte ham et hånlig smil med tennene fulle av lakris. «Det var 1–1. Hvis vi hadde spilt den avgjørende runden, hadde jeg most deg med et Hongkong-slag.» Han løftet hånden og langet ut et slag mot Kasper.

			«Gi deg, din dust!» ropte Kasper og dyttet til ham. «Og det heter håndkantslag, ikke Hongkong, er du helt idiot, eller?»

			«Det finnes også noe som heter Hongkong-slag. Det er mye kraftigere.»

			«Ja, særlig.»

			«Det er helt sant.»

			Kasper ristet på hodet av ham. «Du er bare helt fjern. Vis meg hva annet du har tatt.»

			Morten tømte lommene for tjuvgods. Det var en stjerne­skrutrekker, et par poser Måkeklatter, en pakke Jenka-tyggis, to Raider, en pose med klesklyper i tre og ti meter klessnor, en Coca-Cola-jojo, en lighter, noen jakkemerker med forskjellige motiver, en pakke AA-batterier og en boks med gul spraymaling.

			«Hva faen skal du med all den dritten der?» Kasper tok sprayboksen ut av hånden på Morten. Han snudde seg mot skuret og begynte å male på de røde plankene. Litt etter hadde han fullført en kjempepikk med baller.

			«Likner litt på vekterens», sa Morten.

			Guttene holdt på å gå i bakken av latter, og Kasper kom til å trykke på sprayboksen, så en sky av maling traff Mortens ene erme.

			«Vær forsiktig, din jævla mongo.» Morten tok seg til ermet og så at det hadde kommet en gul flekk ved det ene håndleddet.

			«Den gamle drittjakka ble bare finere», svarte Kasper gledesstrålende og skulle til å spraye ham igjen.

			Morten sparket boksen ut av hånden på ham. «Slutt med det der. Jeg gidder ikke å få bråk.»

			«Nei, men slapp av litt da», sa Kasper og tok opp sprayboksen. Han snudde seg rundt og så mot gjerdet rundt lekeplassen. «Det var da til helvete for noe bråk fra de jævla drittungene. Får lyst til å mose dem, egentlig.»

			Han gikk bort og stilte seg tett inntil gittergjerdet rundt lekeplassen. Med leppene presset mot det våte gjerdet slikket han på den kalde ståltråden mens han så på barna som løp rundt i nesten like parkdresser.

			Morten åpnet den ene Raideren og gikk bort til Kasper ved gjerdet. «De ser ut som pingviner i de dressene der», sa han med munnen full av sjokolade. Han dro opp hetten på parkasen og holdt hendene ned langs siden mens han vraltet rundt.

			«Herregud, du er så barnslig», sa Kasper irritert.

			Morten ble litt flau og trakk ned hetten igjen.

			«Smågriser. Det er det de er», sa Kasper og sendte en spyttklyse inn gjennom gittergjerdet. «De er dumme, de hyler og de er svake. Og så lukter de faen meg dritt også.»

			«Og ræv.»

			«Ræv og dritt er det samme», svarte Kasper. «Vi burde mose en av dem. Så alle sammen blir redde. Så de lærer å oppføre seg skikkelig.»

			«Ja, eller slå til dem med et Hongkong-slag.»

			Kasper snudde seg mot ham. «Jeg mener det. Dette er ikke noen lek. Vi får tak i en av de drittungene, og så banker vi ham.»

			Morten kjente igjen blikket i Kaspers øyne. Det var det samme mørke blikket han alltid fikk før de gjorde noe kødd. Morten skjøt frem brystkassen. «Jeg mener det også. Men det er et veldig høyt gjerde, og hva med pedagogen?»

			Han nikket i retning av lekestativet og mannen med toppluen som dyttet apatisk på en huske.

			Kasper så langs gittergjerdet mens han skrittet opp området bak lekeplassen. Da han kom til hjørnet, vinket han Morten til seg. Ved den ene stolpen gittergjerdet var festet til, var den nederste delen løs. Kasper satte seg på huk og dro i gjerdet, og det ga litt etter, men ikke nok til at de kunne presse seg under. «Jævla fuckings dritt!»

			«Vi graver», sa Morten og fant frem skrutrekkeren fra lommen. Han begynte å hakke i bakken og fikk løsnet noen jordklumper som Kasper fjernet med hendene. Arbeidet ga dem ny energi mens de kjempet for å gjøre hullet stort nok til å kunne krype under. Da de var nesten ferdige, hørte de at fyren som jobbet i barnehagen ropte at barna skulle komme inn for å drikke saft.

			De ga opp gravingen og lente seg mot gjerdet. Begge hadde blitt svette og dro glidelåsen på jakkene halvt ned. «Skal vi gidde å vente til de kommer ut igjen?» spurte Morten.

			«Nei, det er for nedtur», svarte Kasper. «Har du noe mer digg?» Morten stakk hånden i lommen og ga ham Raideren.

			«Hva er klokken? Tror du skolen er ferdig?»

			«Mener du i dag?»

			«Ja, hva ellers?»

			Morten trakk på skuldrene. Når det gjaldt skolen, var han ikke den beste å spørre. Av og til var han i tvil om det var femte eller sjette klasse han gikk i. Kanskje det skyldtes det høye fraværet eller de mange skolebyttene eller alle hoppene opp og ned i klassetrinn, eller så var det rett og slett fordi han var så dum som alle sa at han var. Det eneste han visste sikkert, var at han ble våt i rumpa av å sitte på bakken, så han reiste seg.

			«Hva driver dere med?» var det noen som sa bak dem.

			Guttene snudde seg mot den lille, lyshårede jenta i rosa parkdress. «Hva driver dere med?» gjentok hun, mens snørra rant nedover et allerede størknet lag mellom nesen og munnen.

			Morten så på henne med avsky. «Stikk med deg!» Jenta, som var tre år gammel, så overrasket på dem.

			«Hva er det du glaner på, stikk!» prøvde han igjen.

			Kasper ga Morten en dytt i siden og hysjet på ham. Han smilte til jenta bak gjerdet. «Hei, hva heter du?»

			Jenta så på Kasper uten å svare.

			«Hva heter du?»

			«Maria», sa hun lavt.

			«Maria. Vil du ha godteri?» Han holdt sjokoladen frem mot henne.

			Maria sto fremdeles i ro. Kasper fant frem posen med Labre Larver fra lommen og knitret med den. «Vi har masse godteri her ute, kanskje du vil ha litt?»

			Maria dro inn snørra og gikk sakte mot gjerdet.

			«Hva er det du driver med?» spurte Morten. «Hvorfor gir du henne det siste godteriet?»

			«For å lokke henne», hvisket Kasper mens han smilte bredt til Maria.

			Da Maria prøvde å nå sjokoladen gjennom gjerdet, dro Kasper den fort til seg. «Nei. Du blir nødt til å komme ut hit hvis du vil ha. Sånn er det bare.» Kasper tok tak i gjerdet og fikk Morten til å hjelpe til med å holde det oppe. «Fort deg, hvis du vil ha godteri. Fort deg.»

			Maria bøyde seg ned og presset seg ut gjennom den trange passasjen de hadde gravd. Da hun reiste seg, var parkdressen hennes skitten. Kasper smilte til Morten. «Nå likner hun på en liten gris.»

			Morten greide ikke å la være å le.

			Maria stakk frem hånden, og Kasper brakk av et stykke av Raideren, som han gav henne. «Her, din lille gris.»

			Morten så seg rundt for å se om det var noen i nærheten, men både sletta og lekeplassen var forlatt.

			«Hva skal vi gjøre?»

			«Vi gjemmer henne.»

			«Hvorfor det? Er det ikke bedre å bare stikke før det kommer noen?»

			«Gjemming er morsommere. Gjemming er mye, mye morsommere. Da får vi de voksne til å drite i buksa av skrekk.» Mørket i Kaspers øyne var tilbake.

			Morten likte tanken på at de voksne skulle drite i buksa. Han kunne se det for seg, selv om han visste at Kasper ikke mente det bokstavelig.

			Kasper tok Marias lille hånd i sin. «Kom, så skal vi vise deg noe skikkelig kult.»

			Jenta, hulen, mørket.







			4.

			Christianshavn, nåtid

			Formiddagsregnet falt tungt på de fortøyde båtene som lå ved siden av hverandre i Christianshavns Kanal. Fra den gamle Grand Banks-tråleren steg det en svak, hvit røyksøyle opp fra vedovnens smale skorstein mot den triste marshimmelen. I kahytten satt Ravn sammen med Robert Nielsen, direktør og eier av Robert Nielsen Auto­mobiler ApS. Eneforhandler av Citroën og Hyundai med lokaler ute på Amager. Robert var en røslig kar og virket unaturlig stor i den trange kahytten, litt som Gulliver i lilleputtenes land, bare uten Gullivers tiltalende utseende. Han var kledd i en hvit skjorte med navnet sitt trykket på den ene siden av kragen og logoene fra de to bilmerkene han solgte på den andre. Robert hadde knoken på pekefingeren i munnen, mens han med tomt blikk så på skjermen på laptopen Ravn hadde snudd mot ham. Ravn trykket gjentatte ganger på mellomromstasten så bildene han hadde tatt, ble vist fort etter hverandre. Bildene viste Roberts kone, Bente, sammen med elskeren sin et sted ute på Amager Fælled, hvor de etter å ha gått hånd i hånd langs skogkanten, satte seg i baksetet på en bil og hadde sex. Mye sex. Robert myste og trakk seg nærmere skjermen for å få bedre inntrykk av hva de kornete bildene egentlig viste. Klok av skade tok Ravn tak i datamaskinen for å kunne få den i sikkerhet i tilfelle Robert skulle finne på å avreagere.

			«Skal jeg slutte, Robert?» 

			Robert svarte ikke.

			«Skal jeg slutte, så du kan se gjennom materialet i ro og mak hjemme?»

			«Nei, vi får gjøre oss ferdig», svarte Robert ut gjennom knyttneven.

			Ravn fortsatte mens regnet trommet en langsom marsj på taket. Da fotoserien var over, lente Robert seg tilbake i sofaen og stirret motløst foran seg. Det gikk lang tid før han sa noe.

			«Av alle bilene våre tok hun Berlingoen. Blant hele den samlede bilparken vår på over 100 biler, valgte hun å knulle ham i Berlingoen. Hun kunne tatt Picassoen, C4-en eller sedanen, den store 5-eren, men nei da, hun skulle ha Berlingoen.» Han trakk på skuldrene. «Det er jo selvfølgelig god plass i baksetet på den bilen.»

			«Robert, jeg skjønner godt hvor vanskelig det må være å bli konfrontert med dette. Det var derfor jeg advarte deg før jeg satte i gang. Noen ganger er det bedre å la ting ligge.»

			Robert, som stadig virket sjokkert, gjorde en avvergende gest med hånden. «Det er greit. Det går bra. Bedre å kaste lys over ting, som man sier. Flotte bilder, forresten. Ser skikkelig proft ut, hvilket kamera bruker du?»

			Ravn trakk på skuldrene. «Bare et Canon. Med zoom.»

			«Tatt på Fælleden, ikke sant? Jeg kjenner området. Fredelig sted, men det var vel nettopp derfor hun valgte det til å …» Han pustet dypt inn for ikke å begynne å gråte. Det mislyktes, og han hulket så tårene trillet nedover de runde kinnene. «For faen, hvordan kunne hun?»

			Ravn klappet forståelsesfullt sammen laptopen.

			«Vi skulle jo kjøre til Harzen i påsken, sammen med ungene og moren min. Hva i helvete skal jeg si til dem nå? Det er ødelagt, alt sammen er ødelagt. Ødelagt.»

			«Ja, det er noe dritt», svarte Ravn. Det var det eneste han fant på å si. Denne delen av jobben var ikke hans sterkeste side.

			Robert hamret nevene i det lille bordet, og vannglasset skvulpet over. «Fy faen for en jævla horekjerring. For­banna dritthore. Drittmenneske. Vet du hvor lenge siden det er vi hadde sex?»

			Ravn ristet på hodet og håpet at Robert ville skåne ham for ytterligere opplysninger.

			«Åtte måneder. Åtte måneder med håndjageren som eneste selskap», sa han og beveget hånden illustrerende opp og ned. «Og så ligger hun og puler på si.» Han ristet på hodet og tørket kinnene. «Hvordan møtte hun ham? Hvor kjenner hun ham fra?»

			«Jeg aner ikke. Jeg har bare fulgt henne siden torsdag. Du sa selv noe om at hun var mye på nettet?»

			«Det er faen meg en underdrivelse. Hun sitter konstant med nesa ned i iPhonen. Og når man spør, er det alltid det samme standardsvaret: ‘Jeg er på Faaaacebook’», sa han med pipestemme.

			«Kanskje det var der de møttes, eller på en annen nettjeneste? Kanskje hun har en datingprofil?»

			«Datingprofil? Som en kontaktannonse? At hun bare søker dem opp? Søker hun etter pikk? Er det det du sier?»

			Ravn trakk på skuldrene. «Som sagt vet jeg ikke, men det er i hvert fall en mulighet. Det kan jo også hende at hun har møtt ham i butikken deres. Men er det egentlig så viktig?»

			«Nei nei, ikke i butikken», sa han og ristet på hodet.

			«Det hadde hun for faen ikke turt. For noe jævla dritt», utbrøt han og knyttet nevene igjen. «Hva skal jeg si til de ansatte? De kommer til å le seg fillete.»

			Han smelte til bordet igjen, denne gangen så glasset veltet og vannet rant utover.

			«Robert! Nå må du kanskje slappe av litt», sa Ravn og reiste seg for å finne en klut på kjøkkenet. «Dra hjem og snakk med henne. Bare glem hva alle andre måtte mene om saken.»

			«Snakke med henne?» sa han hånlig. «Er du parterapeut også nå? Privatetterforsker og parterapeut, er det sånn det er?» Ravn svarte ikke, men tørket isteden opp vannet. «Hvis jeg hadde hatt noe sprit om bord, skulle jeg tilbudt deg noe å skylle det ned med. Men det har jeg ikke, så du får bare ta dette med mest mulig sinnsro. Jeg er lei meg på dine vegne, det er jeg, sånt som dette er noe skikkelig dritt, det er det ingen tvil om.»

			Han kastet kluten bort i kjøkkenvasken.

			«Takk, Ravn. Det var pent sagt av deg. Og beklager. Jeg oppfører meg som en tulling.»

			«Glem det.»

			Ravn fjernet minnepinnen fra datamaskinen og tok konvolutten han hadde lagt frem. Det var på tide å avslutte med Robert.

			«Det er min egen skyld også. Jeg har fortjent det. Se på meg, fet og ekkel», sa han og kløp seg i sideflesket. «Hva faen skal hun med en taper som meg?» Han begynte å gråte igjen. Dette fikk Møffe, Ravns aldrende bulldog, til å knurre misfornøyd fra plassen i hundekurven.

			«Robert. Det er ingen som fortjener å bli sviktet sånn som dette, og i hvert fall ikke deg.»

			«Jeg er ikke alltid så grei. Du vet … temperamentet. Folk blir gærne av det.»

			«Nå er du for streng med deg selv. Du er grei nok.»

			Robert snufset og tørket nesen med håndbaken. «Synes du han er kjekk?»

			Ravn så opp fra konvolutten han hadde i hånden. «Hvem?»

			«Han som hun knuller. Synes du han er kjekk?»

			«Det har jeg ingen formening om.»

			«Nei, men tror du at det er en sånn fyr alle kvinner vil ha? En sånn machomann?»

			«Jeg er den siste du bør spørre om hva det er kvinner vil ha.»

			«Jeg vil se bildene igjen.»

			Ravn rakte ham konvolutten med minnepinnen i. «Hvis du har lyst til å pine deg selv ytterligere, må du gjøre det hjemme, Robert.» Robert foldet hendene over brystet. «Hva heter han? Hva heter svinet?»

			«Danny Nielsen. Alt sammen står i rapporten jeg har skrevet til deg.» Han viftet med konvolutten i luften uten at Robert gjorde tegn til å ta den.

			«Og adressen hans? Fant du den også?»

			«Det var det minste problemet, men nå må du ikke gjøre noe dumt. Snakk med kona isteden.»

			«Der har vi parterapeuten igjen», snøftet Robert. «Jeg skal knuse det jævla svinet og sende ham på sykehuset. Jeg skal brekke hver eneste knokkel i den kåte kroppen hans.»

			Ravn kastet konvolutten ned på bordet foran ham. «Gi deg nå, Robert. Det ville være både dumt og straffbart. Med all respekt tror jeg dessuten ikke at han er typen du bør kødde med. Det kan fort slå feil vei.»

			Robert nikket. «Jeg skjønner hva du mener. Og jeg har jo aldri slått noen før.»

			«Bra for deg. Nå må du bare komme deg trygt hjem.» Ravn følte seg som en bartender ved stengetid som kjempet med å få de siste gjestene ut av baren.

			«Hva med deg?»

			«Hva med meg?»

			«Du er i god form, det er lett å se at du vet hvordan du banker opp folk. Du fortalte meg at du hadde en fortid i politiet.»

			«Og det er en av grunnene til at jeg ikke har tenkt å bryte loven for deg.»

			«For riktig pris …»

			«Den riktige prisen står på fakturaen jeg sender deg for overvåkningen og bildene.»

			«Hva kjører du? Hva slags bil har du?»

			«Jeepen som står oppe på kaia», svarte Ravn og nikket inn mot land.

			Robert så opp mot den svarte firehjulstrekkeren. «Den gamle haugen der? Jeg kan gi deg en Cactus hvis du fikser ham.»

			«Jeg har ikke spesielt grønne fingre.»

			Robert ristet på hodet. «Citroën Cactus, 1,8, kjørt bare 25 000, mørkegrønn, den er din hvis du sender ham på sykehuset.»

			«Nå kaster du bort både min og din tid, Robert. Og hvis jeg hører at du har latt frustrasjonene dine gå utover enten ham, kona di, barna dine eller bikkja, kommer det til å få alvorlige konsekvenser. Stikk hjem og ta deg et bad, gå ut og drikk deg full eller hva faen som skal til for å få deg på andre tanker.»

			«Er det parterapeuten som snakker igjen?»

			«Nei, men hvis du vil ha et gratis råd fra en som har opplevd denne situasjonen ganske mange ganger …»

			«Hva er det?»

			«Vær en mann», sa han og la en flat hånd på brystet til Robert. «Tørk tårene og tenk på barna. Uansett hva du bestemmer deg for, får de bruk for faren sin. Du er helten deres, en av de bra folka. Fortsett å være det.»

			Det virket som om ordene endelig gikk inn, og Robert nikket med det store, runde hodet. «OK, jeg stikker.» Da han hadde summet seg, stakk han konvolutten i jakkelommen og presset seg sidelengs ut av sofaen. «Har du kone og barn selv?»

			«Jeg har han der», sa Ravn og nikket mot Møffe, som lå og skulte på dem. «Det er mer enn nok.»

